# Doctor Brants Narrenschiff/Von Kinderverziehern

| « Von alten Narren | Sebastian Brant Doctor Brants Narrenschiff | Von Zwietrachtstiftern » |
| fertigFertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |||
| Für eine seitenweise Ansicht und den Vergleich mit den zugrundegelegten Scans, klicke bitte auf die entsprechende Seitenzahl (in eckigen Klammern). |||
[9v]
Wer synen kynden übersicht Irn mu$^o$twill / vnd sie straffet nicht Dem selben zu$^o$ letzst vil leydes geschicht
Der ist jn narrheyt gantz erbliyndt Der nit mag acht han / das syn kynd Mit züchten werden vnder wißt Und er sich sunders dar vff flyßt
[10r]
Das er sie loß jrr gon on straff
Glich wie on hyrten go$^e$nt die schaff Vnd jn all mu$^o$twll über sicht / Vnd meynt sie do$^e$rffen stroffens nicht / Sie sygen noch nit by den joren
Das sie behalten jnn den oren
Was man jn sag / sy stroff vnd ler / O grosser dor / merck zu$^o$ vnd ho$^e$r Die jugent ist zu$^o$ bhaltten gering Sie mercket woll vff alle ding /
Was man jn nüwe ha$^e$fen schitt
Den selben gschmack verlont sie nitt Eyn junger zwyg sich biegen lat / Wann man eyn altten vnderstat Zu$^o$ biegen / so knelt er entzwey
Zymlich stroff / bringt keyn so$^e$rglich gschrey
Die ru$^o$t der zu$^o$cht vertribt on schmertz Die narrheyt vß des kyndes hertz On straffung selten yemans lert Als übel wechßt das man nit wert
Hely was recht vnd lebt on sünd
Aber das er nit strofft syn kynd Des strofft jn gott / das er mit klag Starb / vnd syn su$^e$n vff eynen tag / Das man die kynd nit ziehen will
Des fyndt man Cathelynen vil
Es stünd yetz vmb die kynd vil baß Geb man schu$^o$lmeister jnn / als was Phenix / den Peleus synem su$^o$n Achilli su$^o$cht / vnd zu$^o$ wolt du$^o$n
[10v]
Philippus durch su$^o$cht kriechen landt
Biß er sym su$^o$n eyn meister fandt Dem gro$^e$sten künnig jn der welt Wart Aristoteles zu$^o$ geselt Der selb Platonem hort lang jor
Vnd Plato Socratem dar vor
Aber die va$^e$tter vnser zytt Dar vmb das sie verblent der gyt Nemen sie vff so$^e$llich meister nu$^o$n Der jn zu$^o$m narren macht eyn su$^o$n
Vnd schickt jn wider heym zu$^o$ huß
Halb narrechter dann er kam druß Des ist zu$^o$ wundern nit dar an Das narren narrecht kynder han Crates der alt sprach / wan es jm
Zu$^o$ stu$^o$nd / wolt er mit heller stym
Schryen / jr narren vnbedacht Ir hant vff gu$^o$t samlem groß acht Vnd achten nit vff üwer kynd Den jr so$^e$llich richtu$^o$m samlen syndt
Aber üch wirt zu$^o$ letst der lon
Wann üwer su$^e$n jn rott so$^e$nt gon Vnd stellen zu$^o$cht vnd eren nach So ist jnn zu$^o$ dem wesen gach Wie sie von jugent hant gelert
Dann wirt des vatters leydt gemert
Vnd fryßt sich selbst das er on nutz Erzogen hat eyn wynterbutz Ettlich du$^o$nt sich in bu$^o$ben rott Die la$^e$stern vnd geschma$^e$hen gott
[11r]
Die andern hencken an sich sa$^e$ck
Dise verspielen roß vnd ro$^e$ck Die vierden prassen tag vnd nacht Das würt vß solchen kynden gmacht Die man nit jn der iugent zücht
Vnd mit eym meister wol versicht
Dann anfang / mittel / end / der ere Entspringt alleyn vß gu$^o$ter lere Eyn lo$^e$blich ding ist edel syn Es ist aber fro$^e$mbd / vnd nit dyn
Es kumbt von dinen eltern har /
Ein ko$^e$stlich ding ist richtum gar Aber des ist des gelückes fall Das vff vnd ab dantzt wie eyn ball / Eyn hübsch ding der welt glory ist /
Vnstantbar doch / dem allzyt gbrist /
Schonheit des libes man vil acht Wert etwan doch kum über nacht / Glich wie gesuntheyt ist vast lieb Vnd stielt sich ab doch wie eyn dieb
Groß sterck / acht man für ko$^e$stlich hab
Nymbt doch von kranckheyt / alter ab / Dar vmb ist nützt vndo$^e$tlich mer Vnd bliblich by vnß dann die ler Gorgias frogt / ob sellig wer
Von Persia der ma$^e$chtig her
Sprach Socrates / ich weiß noch nüt Ob er hab ler vnd tugent üt / Als ob er sprech / das gwalt vnd golt On ler der tugent nützet solt